Na temelju članka 15. stavka 2. Zakona o javnoj nabavi („Narodne novine“ broj: 120/16, 114/22 i 48/26) te članka 20. Statuta Javne ustanove Športski objekti Kaštela, Upravno vijeće Javne ustanove Športski objekti Kaštela na svojoj ___ sjednici održanoj dana ___. kolovoza 2026. godine donosi:
PRAVILNIK 
O PROVEDBI POSTUPAKA JEDNOSTAVNE NABAVE
OPĆE ODREDBE
Članak 1.
(1) U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu roba i usluga te provedbu projektnih natječaja procijenjene vrijednosti manje od 50.000,00 eura bez poreza na dodanu vrijednost i za nabavu radova procijenjene vrijednosti manje od 100.000,00 eura  bez poreza na dodanu vrijednost (u daljnjem tekstu: jednostavna nabava) za koju sukladno odredbama članka 12. stavka 1. Zakona o javnoj nabavi (Narodne novine broj 120/16, 114/22 i 48/26 – u daljnjem tekstu: ZJN 2016), ne postoji obveza primjene Zakona o javnoj nabavi.

(2) Izračun procijenjene vrijednosti nabave temelji se na ukupnom iznosu, bez poreza na dodanu vrijednost. Pri izračunu procijenjene vrijednosti nabave mora se uzeti u obzir ukupna vrijednost nabave koja uključuje sve opcije i moguća obnavljanja ugovora ili višekratno izdavanje narudžbenica.  

(3) U slučaju promjene zakonskih pragova za primjenu Zakona o javnoj nabavi, na postupke jednostavne nabave izravno će se primijeniti važeći zakonski pragovi.

(4)  Izrazi koji se koriste u ovom Pravilniku, a imaju rodno značenje, koriste se neutralno i

odnose se jednako na muški i ženski rod.

SPRJEČAVANJE SUKOBA INTERESA

Članak 2.

(1) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.

(2)
O sukobu interesa na odgovarajući način primjenjuju se odredbe Zakona o javnoj nabavi i       drugih propisa koji uređuju područje sukoba interesa.
NAČELA

Članak 3.

(1) Prilikom provođenja postupaka koje uređuje ovaj Pravilnik, Naručitelj je obvezan, u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

(2) Jednostavna nabava ne smije biti osmišljena s namjerom izbjegavanja primjene Zakona o javnoj nabavi ili izbjegavanja primjene pravila o jednostavnoj nabavi ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
(3) Postupci jednostavne nabave iz ovog Pravilnika moraju biti provedeni na način koji omogućava učinkovitu nabavu te ekonomično i svrhovito trošenje proračunskih sredstava.

PLAN NABAVE I REGISTAR UGOVORA

Članak 4.

(1) Jednostavna nabava planira se u skladu s financijskim planom Naručitelja, planom nabave i stvarnim potrebama Naručitelja.

(2) Predmeti nabave čija je procijenjena vrijednost jednaka ili veća od 5.000,00 € bez PDV–a unose se u plan nabave i registar ugovora.

(3) Plan nabave, njegove izmjene i dopune te registar ugovora objavljuju se, odnosno unose u EOJN u skladu s važećim propisima.
(4)  Za postupke jednostavne nabave, u plan nabave obvezno se unose sljedeći podaci:
1. Vrsta postupka - Područje primjene -> Jednostavna nabava 

2. Evidencijski broj nabave 

3. Predmet nabave 

4. Vrsta ugovora (predmeta) 

5. Brojčana oznaka predmeta nabave iz Jedinstvenog rječnika javne nabave (CPV)

6. Procijenjena vrijednost 

7. Financiranje iz EU fondova 

Neobavezni podaci:

1. Provodi li nabavu drugi naručitelj, i ako da koji, u slučaju središnje ili zajedničke nabave
2. Koriste li se tehnike i/ili instrumenti, koji su podržani u jednostavnoj nabavi: npr. okvirni sporazum s jednim gospodarskim subjektom ili okvirni sporazum s više gospodarskih subjekata

3. Planirani početak postupka (kvartal)

4. Planirano trajanje ugovora  ili okvirnog sporazuma

5. Napomena

POKRETANJE I PRIPREMA POSTUPKA JEDNOSTAVNE NABAVE
Članak 5.

(1)
Pripremu i provedbu postupaka jednostavne nabave vrijednosti jednake ili veće od 15.000,00 eura provodi stručno povjerenstvo Naručitelja koje imenuje Upravno vijeće, te određuje njihove obveze i ovlasti u postupku jednostavne nabave. 

(2)
Ovlašteni predstavnici Naručitelja mogu biti i druge osobe, ako imaju utjecaj na odlučivanje i/ili druge radnje u vezi s pojedinim postupkom jednostavne nabave. 

(3) Obveze i ovlasti ovlaštenih predstavnika Naručitelja (stručnog povjerenstva) su: priprema postupka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu, provedba postupka jednostavne nabave: objava Poziva na dostavu ponuda u Elektroničkom oglasniku javne nabave Republike Hrvatske (EOJN RH), otvaranje pristiglih ponuda, sastavljanje zapisnika o otvaranju, pregledu i ocjeni ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom ili poništenje postupka.
(4)
U pripremi i provedbi postupka jednostavne nabave moraju sudjelovati najmanje 3 (tri) ovlaštena predstavnika, od kojih 1 (jedan) može imati važeći certifikat na području Javne nabave u postupcima jednostavne nabave procijenjene vrijednosti iznad 15.000,00 eura. Članovi stručnog povjerenstva ne moraju biti zaposlenici Ustanove.

(5)
Pripremu i provedbu jednostavne nabave jednake ili veće od 5.000,00 eura, a manje od 15.000,00 eura provode ovlašteni predstavnici prema Planu nabave Naručitelja.
                                                                    Članak 6.

Upravno vijeće Naručitelja donosi Odluku o imenovanju stručnog povjerenstva za postupke
jednostavne nabave procijenjene vrijednosti jednake ili veće od 15.000,00 eura, koja obavezno sadrži: naziv predmeta nabave, procijenjenu vrijednost nabave, podatke o osobama koje provode postupak, a može sadržavati i podatke o gospodarskim subjektima kojima će se uputiti Poziv na dostavu ponuda te ostale bitne podatke.

POSTUPCI JEDNOSTAVNE NABAVE

Članak 7.

(1) Postupci jednostavne nabave u smislu ovoga Pravilnika provode se ovisno o procijenjenoj vrijednosti nabave na sljedeći način:

1. nabava robe, radova i usluga procijenjene vrijednosti manje od 5.000,00 eura;

2. nabava robe, radova i usluga procijenjene vrijednosti jednake ili veće od 5.000,00 eura, a manje ili jednake od 15.000,00 eura;

3. nabava robe i usluga procijenjene vrijednosti veće od 15.000,00 eura, a manje od 50.000,00 eura, odnosno nabava radova procijenjene vrijednosti veće od 15.000,00 eura, a manje od 100.000,00 eura.

PROVEDBA JEDNOSTAVNE NABAVE PROCIJENJENE VRIJEDNOSTI
 DO 5.000,00 EURA 
Članak 8. 
(1) Nabava robe, radova i usluga čija je procijenjena vrijednost manja od 5.000,00 eura u pravilu se provodi izdavanjem narudžbenice ili upućivanjem poziva za sklapanje ugovora samo jednom gospodarskom subjektu.
(2) Za nabavu iz ovog članka obvezan je pisani ugovor u slučajevima kada se nabavljaju intelektualne i osobne usluge.
(3) Narudžbenica mora sadržavati sljedeće podatke:
1. naziv Naručitelja,
2. predmet nabave, redni broj i evidencijski broj iz Plana nabave ukoliko se predmet nabave  nalazi u planu nabave,

3. detaljnu specifikaciju: jedinica mjere, količina, jediničnih cijena te ukupnih cijena ili kopiju ponude iz koje su vidljivi ti podaci,
4. rok i mjesto isporuke,

5. način i rok plaćanja gospodarskom subjektu – dobavljaču,

6. potpis i pečat
PROVEDBA JEDNOSTAVNE NABAVE PROCIJENJENE VRIJEDNOSTI
OD 5.000,00 DO 15.000,00 EURA
Članak 9.

(1) Nabava robe, radova i usluga čija je procijenjena vrijednost jednaka ili veća od 5.000,00 eura, a manja ili jednaka 15.000,00 eura provodi se u pravilu upućivanjem poziva za dostavu ponuda na adresu najmanje 2 (dva) gospodarska subjekta.

(2) Upravno vijeće donosi odluku o pokretanju nabave.

(3)  Poziv za dostavu ponuda se može objaviti i na internetskim stranicama Ustanove.

(4)  Poziv za dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (potvrda elektronskom poštom, dostavnica, povratnica).

(5)  Nakon što Upravno vijeće da svoju suglasnost na prijedlog odabira najpovoljnijeg ponuditelja svim gospodarskim subjektima koji su dostavili svoju ponudu dostavlja se obavijest o odabiru ponude. 

(6)  Poziv za dostavu ponuda upućuje se u obliku obrasca (JN 1) i sastavni je dio ovog Pravilnika.

PROVEDBA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA, A MANJE OD 50.000,00 EURA ZA ROBU I USLUGE, ODNOSNO MANJE OD 100.000,00 EURA ZA RADOVE
Članak 10.

(1) Nabava robe, radova i usluga procijenjene vrijednosti veće od 15.000,00 eura provodi se obvezno putem modula jednostavne nabave Elektroničkog oglasnika javne nabave Republike Hrvatske (u daljnjem tekstu: EOJN RH), i to na sljedeći način:
1. nabava robe i usluga čija je procijenjena vrijednost veća od 15.000,00 eura, a manja ili jednaka 25.000,00 eura, odnosno nabava radova čija je procijenjena vrijednost veća od 15.000,00 eura, a manja ili jednaka 45.000,00 eura, provodi se upućivanjem Poziva za dostavu ponuda na adrese najmanje 3 (tri) gospodarska subjekta po vlastitom izboru putem modula EOJN RH, bez obvezne javne objave;

2. nabava robe i usluga procijenjene vrijednosti veće od 25.000,00 eura, a manje od 50.000,00 eura, odnosno nabava radova procijenjene vrijednosti veće od 45.000,00 eura, a manje od 100.000,00 eura, provodi se javnom objavom Poziva na dostavu ponuda putem modula EOJN RH.
(2) Upravno vijeće donosi Odluku o pokretanju nabave.
(3) Ovlašteni predstavnici Naručitelja izrađuju Poziv za dostavu ponuda i pripadajuću dokumentaciju                   unutar modula EOJN RH. 
(4) Poziv za dostavu ponuda može se istodobno objaviti i na internetskim stranicama Ustanove.

(5) Sve radnje upućivanja poziva, zaprimanja ponuda i komunikacije s gospodarskim subjektima za vrijednosti iz ovoga članka provode se isključivo elektroničkim putem kroz sustav EOJN RH.

(6) Dokumentacija o nabavi unutar modula EOJN RH minimalno sadrži:

1. naziv Naručitelja;

2. opis predmeta nabave i tehničke specifikacije (troškovnik);

3. procijenjenu vrijednost nabave;

4. kriterij za odabir ponude;

5. uvjete i zahtjeve koje ponuditelji trebaju ispuniti, ako ih ima;

6. rok za dostavu ponude (datum i vrijeme);
7. rok, način i uvjete plaćanja;
8. način dostavljanja ponuda (isključivo elektronički putem EOJN RH);

9. kontakt osobu Naručitelja i adresu elektroničke pošte;
10. prijedlog Ugovora ili bitne uvjete Ugovora;
11. ostale podatke.
(7) Rok za dostavu ponuda ne smije biti kraći od 7 (sedam) dana od dana slanja ili objave Poziva na dostavu ponuda u sustavu EOJN RH.

(8) Produljenje roka za dostavu ponuda uslijed značajne izmjene Dokumentacije o nabavi iznosi najmanje 3 (tri) dana od dana objave izmjene u sustavu EOJN RH.

(9) Naručitelj može u Pozivu na dostavu ponuda odrediti kriterije za odabir gospodarskog subjekta te jamstva sukladno odredbama Zakona o javnoj nabavi.

(10) Po isteku roka za dostavu ponuda, ovlašteni predstavnici Naručitelja kroz sustav EOJN RH otvaraju pravovremeno dostavljene ponude i sastavljaju Zapisnik o otvaranju ponuda.

(11) Ovlašteni predstavnici Naručitelja izrađuju Zapisnik o pregledu i ocjeni ponuda kroz sustav EOJN RH te predlažu Upravnom vijeću odabir najpovoljnije ponude sukladno kriteriju za odabir ili poništenje postupka nabave.

(12) Nakon što Upravno vijeće da svoju suglasnost na prijedlog odabira ili poništenja, donosi se Odluka o odabiru odnosno Odluka o poništenju, koja se svim ponuditeljima dostavlja elektronički putem sustava EOJN RH. Dostava se smatra obavljenom danom slanja kroz sustav EOJN RH.

(13) Naručitelj dostavom Odluke o odabiru stječe uvjete za sklapanje ugovora o nabavi.
        Članak 11.
(1) Ovisno o prirodi predmeta nabave i razini tržišnog natjecanja, a uvažavajući načelo učinkovitosti i ekonomičnosti, broj gospodarskih subjekata može biti i manji od 3 (tri) odnosno nabava se može ugovoriti temeljem ponude zatražene od (1) jednog gospodarskog subjekta u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 

2. ako iz tehničkih razloga predmet nabave može isporučiti samo određeni gospodarski subjekt ili

3. ako je to nužno radi zaštite isključivih prava, uključujući prava intelektualnog vlasništva

c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati

d) za nabavu javnobilježničkih usluga, odvjetničkih usluga, usluga pravnog savjetovanja, zajmova i kredita, bankarskih usluga, zdravstvenih usluga, veterinarskih usluga, socijalnih usluga, usluga obrazovanja, konzervatorskih, usluge vještaka, hotelijersko-ugostiteljskih (restoranskih) usluga, usluga cateringa, konzultantskih usluga, usluga oglašavanja, usluga promidžbe.
(2) Iznimno od točke 2. stavka 1. članka 10., Naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno točki 1. stavka 1. članka 10.;

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe 

2. ako iz tehničkih razloga predmet nabave može isporučiti samo određeni gospodarski subjekt ili

3. ako je to nužno radi zaštite isključivih prava, uključujući prava intelektualnog vlasništva

c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 

(3) Razlozi za primjenu iznimke iz stavka 2. ovog članka navode se i obrazlažu u objavi u modulu jednostavne nabave EOJN RH.

Članak 12.
(1) Naručitelj je obvezan na osnovi rezultata pregleda i ocjene ponuda odbiti:

1. ponudu ponuditelja koji nije dostavio jamstvo za ozbiljnost ponude ako je traženo, odnosno ako dostavljeno jamstvo nije valjano;

2. ponudu ponuditelja koji nije dokazao da ne postoje razlozi za isključenje ponuditelja odnosno nije dokazao svoju sposobnost u skladu s Dokumentacijom o nabavi;

3. ponuda koja nije cjelovita;

4. ponudu koja je suprotna odredbama Dokumentacije o nabavi;

5. ponudu u kojoj cijena nije iskazana u apsolutnom iznosu;

6. ponudu koja sadrži pogreške, nedostatke odnosno nejasnoće, ako pogreške, nedostaci odnosno nejasnoće nisu uklonjive;

7. ponudu u kojoj pojašnjenjem ili upotpunjavanjem nije uklonjena pogreška, nedostatak ili nejasnoća;

8. ponudu koja ne ispunjava uvjete vezane za svojstva predmeta nabave, te time ne ispunjava odredbe iz Dokumentacije o nabavi;

9. ponudu za koju ponuditelj nije pisanim putem prihvatio ispravak računske pogreške;

10. alternativnu ponudu ako nije dopuštena;

11. ponude ponuditelja koji je dostavio dvije ili više ponuda u kojima je ponuditelj i/ili član zajednice ponuditelja;

12. ponudu nepozvanog gospodarskog subjekta;

13. ponudu čija je cijena veća od procijenjene vrijednosti predmeta nabave osim ako naručitelj ima ili će imati osigurana sredstva;

14. ponudu čija je cijena ponude bez PDV-a jednaka ili veća od pragova predviđenih Zakonom o javnoj nabavi na osnovu kojih Naručitelj mora provesti postupak javne nabave;
PONIŠTENJE POSTUPKA

Članak 13.
(1) Naručitelj može donijeti Odluku o poništenju postupka jednostavne nabave ako:

a) postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije;

b) postanu poznate okolnosti zbog kojih bi došlo do sadržajno bitno drugačije Dokumentacije o nabavi da su bile poznate prije.

(2)  Naručitelj je obvezan donijeti Odluku o poništenju postupka jednostavne nabave ako:

a) nije pristigla nijedna ponuda;

b) nakon odbijanja ponuda ne preostane nijedna valjana ponuda;

c) je cijena najpovoljnije ponude jednaka ili veća od 50.000,00 eura bez PDV-a za nabavu robe i usluga odnosno jednaka ili veća od 100.000,00 eura bez PDV-a za nabavu radova.

(3) U slučaju poništenja postupka jednostavne nabave, Naručitelj donosi pisanu i obrazloženu Odluku o poništenju.
(4)  Odluka o poništenju dostavlja se svim ponuditeljima elektroničkim putem (kroz sustav EOJN RH za nabave iznad 15.000,00 eura ili elektroničkom poštom/objavom na webu za manje iznose). Dostava se smatra obavljenom istekom dana dostave odnosno objave odluke.

                                   KRITERIJ ZA ODABIR PONUDE
                                                        Članak 14.
(1) Kriterij za odabir ponude je najniža cijena ili ekonomski najpovoljnija ponuda.

(2) Ponude se uspoređuju na temelju cijene ponuda bez poreza na dodanu vrijednost.

(3) Ukoliko se koristi kriterij ekonomski najpovoljnija ponuda, uz kriterij cijene određuju se i drugi kriteriji povezani s predmetom nabave primjerice: kvaliteta, tehničke prednosti, estetske i funkcionalne značajke, ekološke značajke, operativni troškovi, kvalifikacije i iskustvo osoblja, rok isporuke ili rok izvršenja, jamstveni rok i drugo.

                               PRIGOVOR I PRAVNA ZAŠTITA
                                                           Članak 15.
(1) Za postupke jednostavne nabave čija je procijenjena vrijednost veća od 15.000,00 € bez PDV–a gospodarski subjekt ima pravo podnijeti prigovor ravnatelju kao odgovornoj osobi Naručitelja.

(2) Prigovor se može podnijeti na poziv ili dokumentaciju postupka, izmjenu dokumentacije, postupanje Naručitelja tijekom pregleda i ocjene ponuda, odluku o odabiru ili odluku o poništenju, odnosno na drugu radnju ili propuštanje Naručitelja u postupku jednostavne nabave ako gospodarski subjekt smatra da su povrijeđena njegova prava ili pravni interes.

(3) Prigovor nije dopušten u postupcima jednostavne nabave procijenjene vrijednosti jednake ili manje od 15.000,00 € bez PDV–a, osim ako Naručitelj u pojedinom postupku ne odredi drukčije.

                                                      Članak 16.

(1) Prigovor se podnosi u pisanom obliku, putem EOJN RH ako se postupak provodi kroz modul jednostavne nabave, odnosno elektroničkom poštom.

(2) Prigovor se podnosi u roku od 5 (pet) dana od dana objave ili dostave akta, odnosno od dana saznanja za radnju ili propuštanje na koje se prigovor odnosi.

(3) Prigovor mora sadržavati podatke o podnositelju prigovora, naziv i evidencijski broj nabave, opis radnje ili odluke na koju se prigovor odnosi, razloge prigovora, prijedlog postupanja Naručitelja i potpis ovlaštene osobe podnositelja prigovora.

                                                        Članak 17.

(1) Ravnatelj odlučuje o prigovoru u roku od 10 (deset) dana od dana zaprimanja urednog prigovora.

(2) Ravnatelj može prigovor odbiti kao neosnovan, usvojiti prigovor u cijelosti ili djelomično, izmijeniti ili staviti izvan snage osporavanu odluku ili radnju, naložiti ponavljanje pojedine radnje, produžiti rok za dostavu ponuda ili poništiti postupak jednostavne nabave.

(3) Podneseni prigovor odgađa sklapanje ugovora ili izdavanje narudžbenice do donošenja odluke o prigovoru, osim ako je zbog iznimne žurnosti, zaštite sigurnosti, sprječavanja štete ili drugog osobito opravdanog razloga potrebno nastaviti postupak.

(4) Odluka o prigovoru dostavlja se podnositelju prigovora putem elektroničke pošte ili putem modula EOJN.

(5) Odluka ravnatelja o prigovoru je konačna.
                                                       Članak 18.
(1) Podnositelj može odustati od prigovora sve do donošenja odluke o prigovoru.

(2) Odustanak od prigovora podnosi se u pisanom obliku.

(3) U slučaju odustanka od prigovora, ravnatelj donosi odluku o obustavi postupka povodom prigovora.

IZVRŠENJE UGOVORA/NARUDŽBENICE

                                                                   Članak 19.
(1) Ravnatelj ili odgovorna osoba koju on za to ovlasti dužni su kontrolirati je li izvršenje ugovora,  okvirnog sporazuma ili narudžbenice u skladu s uvjetima određenim u Pozivu za dostavu ponude i odabranom ponudom.

(2) Ukoliko za vrijeme trajanja ugovora dođe do potrebe da se mijenja ugovorna strana ili povećava vrijednost ugovora više od 5% vrijednosti osnovnog ugovora to se smatra bitnom izmjenom ugovora te se mora provesti nova nabava sukladno odredbama ovog Pravilnika i sklopiti novi ugovor/dodatak ugovora. 

(3) U slučaju nabave putem narudžbenice kada se za 5% prekoračuje iznos odobren jednostavnom nabavom potrebno je provesti novu nabavu sukladno odredbama ovog Pravilnika.

(4) Podaci o izvršenju ugovora ili izdanih narudžbenica dostavljaju se radi ažuriranja Registra ugovora u Elektroničkom oglasniku javne nabave RH (EOJN RH) u zakonskom roku.

(5) Konačni iznos bez PDV-a za izvršenje ugovora i svih dodataka (izmjena) ne smije biti jednak ili veći od 50.000,00 eura za nabavu robe i usluga, odnosno jednak ili veći od 100.000,00 eura za nabavu radova.

PRIJELAZNE I ZAVRŠNE ODREDBE

Članak 20.
(1) Ovaj Pravilnik stupa na snagu osmog dana od dana objave na oglasnoj ploči i mrežnim stranicama Naručitelja, a primjenjuje se od 01.09.2026.godine. Pravilnik će se objaviti u Elektroničkom oglasniku javne nabave RH (EOJN RH).
(2) Postupci jednostavne nabave započeti prije primjene ovoga Pravilnika dovršit će se prema odredbama Pravilnika o provedbi jednostavne nabave, KLASA: 620-01/22-01/150; URBROJ: 2181-4-14-22-2 od 28. prosinca 2022. godine.
(3) Danom početka primjene ovoga Pravilnika prestaje važiti Pravilnik o provedbi jednostavne nabave, KLASA: 620-01/22-01/150; URBROJ: 2181-4-14-22-2 od 28. prosinca 2022. godine.

KLASA: 
URBROJ: 
Kaštel Sućurac, 
                                                                                                               Predsjednik Upravnog vijeća:
                                                                                                               Ivica Brkić

	OBRAZAC ZAHTJEVA ZA JEDNOSTAVNU NABAVU

(podnosi se u postupku nabave robe, usluga ili radova procijenjene vrijednosti

od 5.000,00 do 15.000,00 EUR)

	Javna ustanova športski objekti Kaštela
	Braće Radić 1B,  21212 K.Sućurac

OIB: 70561444645

	Predmet nabave:


	

	Procijenjena vrijednost nabave 

(bez PDV-a)
	

	Sredstva planirana u Proračunu i

planu nabave
	  DA                  -                   NE

	Rok izvršenja Ugovora
	

	Odgovorna  osoba za praćenje izvršenja

ugovornih obveza od strane Ustanove
	Ravnatelj: Ante Botić, dipl. oec.

	Potpis odgovorne osobe naručitelja


	

	U Kaštel Sućurcu, __________ godine.

	_________________________________________

                 (potpis podnositelja zahtjeva)

